Obec  Lokca na základe ustanovenia § 8 ods. 5 zákona SNR č. 369/1990 Zb. o obecnom zriadení v znení neskorších predpisov nadväznosti na ustanovenie § 6 ods. 1 cit. Zákona a ustanovenie § 3 a § 9 ods. 3 zákona 135/1961 Zb. o pozemných komunikáciách (cestný zákon) v znení neskorších predpisov **vydáva** pre územie obce Lokca

VŠEOBECNE ZÁVÄZNÉ NARIADENIE

č. 2/2013

O používaní miestnych komunikácií na území obce Lokca

**§ 1**

**Úvodné ustanovenia**

1. Toto všeobecne záväzné nariadenie upravuje, v súlade s platnou právnou úpravou, používanie miestnych komunikácií v obci Lokca, obmedzenie ich užívania, a povinnosti fyzických a právnických osôb pri spôsobení závad v schodnosti a zjazdnosti.
2. Toto nariadenie sa vzťahuje na všetky fyzické osoby, právnické osoby a fyzické osoby oprávnené na podnikanie, ktoré používajú všetky miestne komunikácie na území obce Lokca.
3. Miestnymi komunikáciami obce sú verejnosti prístupné a verejnosťou používané ulice, cesty a priestranstvá, ktoré slúžia miestnej doprave a sú zaradené do siete miestnych komunikácií (§ 4b cestného zákona). Miestne komunikácie na území obce Lokca sú vo vlastníctve obce (§ 3d ods. 3 cestného zákona).
4. Správu miestnych komunikácií na území obce Lokca vykonáva táto obec (§ 3d ods. 5 písm. d/ cestného zákona).

**§2**

**Majetok obce a nakladanie s majetkom obce**

1. Obec je povinná, v zmysle ust. § 8 ods. 3 zákona č. 369/1990 Zb. o obecnom zriadení v znení neskorších právnych predpisov, svoj majetok, vrátane miestnych komunikácií, chrániť zveľaďovať a zachovávať.
2. Majetok obce slúžiaci na verejné účely, vrátanie miestnych komunikácií na celom území obce Lokca je verejne prístupný a možno ho obvyklým spôsobom používať, ak jeho používanie obec neobmedzila (§ 8 ods. 5 zákona č. 369/1990 Zb. o obecnom zriadení v znení neskorších predpisov).

**§ 3**

**Zabezpečenie zjazdnosti a schodnosti miestnych komunikácií**

1. Závady v zjazdnosti miestnych komunikácií je povinný bezodkladne odstrániť ich vlastník, resp. správca miestnej komunikácie – Obec Lokca.
2. Závady v schodnosti priechodov pre chodcov na miestnych komunikáciách a prejazdných úsekoch ciest cez obec, ako aj závady v schodnosti miestnych komunikácií určených výhradne pre chodcov je povinný odstrániť vlastník, resp. správca miestnej komunikácie – obec Lokca.
3. Závady v schodnosti chodníkov priľahlých k nehnuteľnosti, ktorá sa nachádza v zastavanom území a hraničí s cestou alebo miestnou komunikáciou, sú povinní bez prieťahov odstraňovať vlastníci, správcovia alebo užívatelia nehnuteľností, pokiaľ tieto závady vznikli znečistením, poľadovicou alebo snehom.

Závady musia byť odstránené bez zbytočného odkladu v čase nevyhnutne potrebnom na ich odstránenie, najneskôr však do 6 hodín od vzniku.

Výnimky z uvedenej povinnosti udeľuje starosta obce po zohľadnení okolností konkrétneho prípadu.

1. Pri znečistení miestnej komunikácie, ktoré spôsobuje alebo môže spôsobiť závadu v zjazdnosti je povinný ten, kto takéto znečistenie spôsobil, ho bezodkladne odstrániť a uviesť komunikáciu do pôvodného stavu; ak tak neurobí, bude niesť náklady spojené s odstránením závady a s uvedením komunikácie do pôvodného stavu. Zároveň bude jeho konanie postihované v zmysle ustanovení § 22a a § 22c zákona č. 135/1961 Zb. o pozemných komunikáciách v znení neskorších predpisov.
2. Pri poškodení miestnej komunikácie, ktoré spôsobuje alebo môže spôsobiť závadu v zjazdnosti, je povinný ten, kto poškodenie spôsobil, uhradiť vlastníkovi, resp. správcovi miestnej komunikácie všetky náklady spojené s odstránením poškodenia a uvedením miestnej komunikácie do pôvodného stavu, pokiaľ sa obec s tým, kto poškodenie spôsobil nedohodne inak (napr. na odstránení závady a pod.). O uvedených opatreniach rozhoduje starosta obce.

Konanie toho, kto poškodí miestnu komunikáciu bude zároveň postihované podľa ustanovení § 22a a § 22c zákona č. 135/1961 Zb. o pozemných komunikáciách v znení neskorších predpisov.

1. Výnimky z povinnosti stanovených v odsekoch 4 a 5 tohto ustanovenia povoľuje starosta obce zohľadniac charakter znečistenia a poškodenia miestnej komunikácie, ako i snahu tento stav napraviť alebo odstrániť.

**§4**

**Používanie miestnych komunikácií**

1) Obec Lokca stanovuje nasledovné kritériá používania a užívania miestnych komunikácií:

a/ každý je povinný zdržať sa zásahov do majetku obce, spočívajúcich v jeho znečistení, poškodzovaní a znehodnocovaní,

b/ každý je povinný zdržať sa zásahov do telesa miestnej komunikácie,

c/ každý je povinný používať miestne komunikácie v súlade s platnou právnou úpravou.

1. Nedodržanie uvedených zákazov bude postihované podľa ustanoví § 22a a § 22c zákona č. 135/1961 Zb. o pozemných komunikáciách z znení neskorších predpisov.

**§ 5**

**Obmedzenie používania miestnych komunikácií na území obce**

1. V súlade s ustanovením § 8 ods. 5 zákona č. 369/1990 Zb. o obecnom zriadení v znení neskorších predpisov obmedzuje sa používanie miestnych komunikácií na území obce podľa prislúchajúceho schváleného dopravného značenia
2. Obmedzenie sa nevzťahuje na jednorazový prevoz stavebného alebo iného materiálu, príp. hnuteľných vecí do domácností.
3. Správca miestnej komunikácie môže rozhodnúť o povolení výnimiek z obmedzení ustanovených v odseku 1 v súlade s platnou právnou úpravou ak došlo k dohode medzi správcom miestnej komunikácie a jej užívateľom o úhrade nákladov na uvedenie miestnej komunikácie do pôvodného stavu.
4. Športové a iné podujatia konané na miestnych komunikáciách povoľuje obec.

**§6**

**Spoločné a záverečné ustanovenia**

1. Na tomto všeobecne záväznom nariadení sa uznieslo Obecné zastupiteľstvo v Lokci dňa 8.2.2013 na svojom zasadnutí č. 1/2013
2. Zmeny a doplnky tohto všeobecne záväzného nariadenia schvaľuje Obecné zastupiteľstvo obce Lokca.
3. Toto všeobecne záväzné nariadenie nadobúda účinnosť dňa 27.2.2013.

V Lokci dňa 11.2.2013

Ing. Miroslav Valčičák

starosta obce

Vyvesené: 11.2.2013

Zvesené: 27.2.2013